Sankt Lukas Stiftelsens Kirke
Sankt Lukas Stiftelsens Kirke er en kirke i Helleruplund Sogn, som indgår som en del af Sankt Lukas Stiftelsens bygninger. Stiftelsen og de tilhørende bygninger er et større kompleks, hvoraf kirken udgør en central fløj i anlæggets vestligste bygning, som har front ud mod Bernstorffsvej.
Kirken er opført i 1932 efter tegning af arkitekten Valdemar Birkmand (1873-1930). Kirken, som er bygget af gule teglsten, indgår som en øst-vest-vendt fløj, der ligger vinkelret på østsiden af Stiftelsens hovedbygning.
Selve kirkerummet er et enkelt, langstrakt, lyst lokale, som er præget af de hvide vægge med store vinduer og det tøndehvælvede loft. Rummet er indirekte oplyst via lysekronerne, som bader loftet i et varmt lys, der sammen med det gråblå gulv giver rummet en gennemgribende ro.
Kirkens inventar er primært holdt i blanklakeret mørkt træ, herunder orgelpulpituret, bænkene og den runde døbefont og prædikestol.